Torsdag 11.30 er en 28-årig kvinde blevet fremstillet i et grundlovsforhør ved Retten i Hjørring. Kvinden er sigtet for at have stukket sin 60-årige far to gange med en kniv. Overfaldet skete på en adresse i Søndergade i Frederikshavn onsdag ved middagstid. Den 60-årige blev efterfølgende fløjet med lægehelikopter til sygehuset, hvor han blev opereret for et knivstik i maven og i venstre side af brystkassen. Ifølge sigtelsen var han i livsfare. Den 28-årige kvinde er sigtet efter straffelovens paragraf 245, stk.1, som er legemsangreb af særlig farlig karakter. Kvinden nægter sig skyldig. Ved grundlovsforhøret blev dørene lukket, efter sigtelsen var læst op. Det blev begrundet med hensynet til den videre efterforskning og fordi der var vidner, der skulle genafhøres.

Opsummering:
En 28-årig kvinde er varetægtsfængslet i fire uger, efter hun onsdag stak sin far i maven med en kniv.